tartuNLP/wikipedia-smugri-20251201 huggingface dataset:
Tahto valtaan

Tahto valtaan () on saksalaisen filosofin Friedrich Nietzschen luoma metafyysinen käsite. Se voidaan käsittää maailmankaikkeuden kaikkien aktiivisten prosessien takana olevana voimana.
Nietzsche loi teorian ”tahdosta valtaan” vastauksena Arthur Schopenhauerille ja Charles Darwinille. Nietzschen mielestä Schopenhauerin teoria ”tahdosta elää” ("der Wille zum Leben") ei selittänyt sitä, miksi eliölajit ottivat usein tarpeettomiakin riskejä pelkän selviytymisen kustannuksella, kun taas Darwinin evoluutioteoriaa Nietzsche kritisoi pelkästä yrityksestä korvata kristinusko dogmaattisena todellisuudenkäsityksenä. 
”Tahto valtaan” ei tarkoita varsinaisesti vallanhalua. Sen voi ymmärtää pikemminkin olioiden tahdoksi purkaa sisäistä voimaansa, jonka ihmiset voisivat kanavoida tuhoisien seurausten sijasta esimerkiksi taiteeseen. Varsinainen vallanhimo sekä elämisen tahto ovat seurauksia ”tahdosta valtaan”.
Younes al-Shibani

Younes al-Shibani (, s. 27. kesäkuuta 1981 Misrata, Libya) on libyalainen jalkapalloilija. Laitapuolustajana pelaava al-Shibani edustaa Libyan pääsarjassa pelaavaa Al-Ittihadia. Hän kuului Libyan maajoukkueessa vuoden 2006 Afrikan-mestaruuskilpailussa.
Seurajoukkueura.
Al-Shibani on viettänyt koko uransa Libyassa. Hän aloitti uransa Asswehlyssa, josta hän siirtyi Olympic Azzaweyaa. Hän pelasi joukkueen mukana Afrikan Mestarien liigassa, jossa joukkueen matka päättyi ensimmäiselle kierrokselle.
Kesällä 2006 al-Shibani siirtyi Al-Ittihadiin, jossa hän on saavuttanut muun muassa neljästi Libyan mestaruuden.
Abdelilah Benkirane

Abdelilah Benkirane (; s. 4. huhtikuuta 1954 Rabat) on marokkolainen poliitikko ja Oikeus- ja kehityspuolueen (PJD) puheenjohtaja. Hänen puolueensa sai eniten ääniä Marokon vaaleissa vuonna 2011 ja 29. marraskuuta Benkirane nimitettiin Marokon pääministeriksi. Hänen edeltäjänsä pääministerinä oli Abbas al-Fassi.
Pääministerinä Benkirane johti laajaa hallituskoalitiota, johon kuului hänen oman maltillisen islamistipuolueensa lisäksi konservatiivisia monarkisteja, liberaaleja, sosialisteja ja entisiä kommunistejä.
Benkirane on koulutukseltaan opettaja. Hänet valittiin PJD:n johtoon vuonna 2008.
NBA-kausi 2011–2012

NBA-kausi 2011–2012 oli NBA-koripalloliigan 66. kausi.
Runkosarja.
V=voitot, H=häviöt, V%=voittoprosentti, *=divisioonansa voittaja
Jopetusministeri

Jopetusministeri on Jope Ruonansuun 21. studioalbumi, joka julkaistiin 30. marraskuuta 2011. Levyn kansikuvan on piirtänyt Mr. Lordi.
Albumi ylsi parhaimmillaan Suomen virallisen listan sijalle 23.
Marokon alueet

Marokon alueet ovat Marokon ylimpiä aluehallinnon yksiköitä. Maa on jaettu 12 alueeseen.
Guelmim-Oued Noun, Laâyoune-Sakia El Hamra ja Dakhla-Oued Ed-Dahab sijaitsevat osin tai kokonaan Länsi-Saharan puolella.
Entiset alueet.
Marokko oli vuodesta 1997 vuoteen 2015 asti jaettu 16 alueeseen eli "wilaya"an. Kaksi alueista, Laâyoune – Boujdour – Sakia El Hamra ja Oued Ed-Dahab – Lagouira olivat Länsi-Saharassa. Jokaisen wilayan johdossa oli kuninkan nimittämä "wali" eli maaherra tai kuvernööri.
Wilayat oli jaettu edelleen provinsseihin ja prefektuureihin, joista ensin mainittuja oli enemmän maaseudulla, jälkimmäisiä suurkaupunkialueilla.
Ensimmäiset alueet muodostettiin 1971. Niistä tuli maan ylimmät aluehallinnon yksiköt. Maa jaettiin seitsemään alueeseen, jotka olivat olemassa vuoteen 1997 asti.
Al-Bahr al-Ahmar

Al-Bahr al-Ahmar () on yksi Sudanin 18 osavaltiosta. Alueen pinta-ala on 218 887 neliökilometriä, ja väkiluvun arvioitiin vuonna 2018 olevan noin 1 482 100 henkeä. Osavaltion pääkaupunki on Port Sudan. Idässä aluetta rajaa Punainenmeri, luoteessa sijaitsee Nubian aavikko ja pohjoisessa kiistelty Hala'ibin kolmio, jota Sudan on vaatinut itselleen.
Paolo Tagliavento

Paolo Tagliavento (s. 19. syyskuuta 1972 Terni, Italia) on italialainen jalkapalloerotuomari. Hänestä tuli kansainvälinen erotuomari vuonna 2007.
Tagliavento on tuominnut Italian pääsarjassa Serie A:ssa vuodesta 2004 lähtien. Ensimmäisen ottelunsa Mestarien liigassa hän tuomitsi 8. joulukuuta 2010, jossa kohtasivat englantilainen Arsenal ja serbialainen Partizan.
Georges Boucher

Georges "Buck" Boucher (19. elokuuta 1896 – 17. lokakuuta 1960) oli kanadalainen jääkiekkoilija. Puolustajana pelannut Boucher edusti Ottawa Senatorsia, Montreal Maroonsia ja Chicago Black Hawksia National Hockey League -ammattilaisliigassa. Ottawassa syntynyt Buck Boucher oli yksi kuudesta veljeksestä. Näistä Frank, Bobby ja Billy pelasivat NHL:ssä. Heidän isänsä Tom Boucher pelasi rugbyä ja saavutti lajissa Kanadan mestaruuden vuosina 1894, 1896, 1897 ja 1901. 
Georges Boucher aloitti uransa ammattilaisurheilijana kanadalaisen jalkapallon parissa pelipaikkanaan "halfback" Ottawa Rough Ridersissa Canadian Football League -sarjassa. Kolmen jalkapallovuoden jälkeen hän vaihtoi jääkiekkoon.
Hän pelasi jääkiekkoa aluksi amatöörinä Ottawa Aberdeensin, New Edinburghsin ja Royal Canadiansin joukkueissa sarjanaan Ottawa City Hockey League. Tuolloisessa NHA:ssa pelanneeseen Ottawa Senatorsiin hän siirtyi 1915. Tuolloin Boucherin pelipaikka oli hyökkääjä.
Kaikkiaan Boucher pelasi 449 NHL-ottelua, joissa teki 117 maalia ja antoi 87 maaliin johtanutta syöttöä, yhteensä 204 tehopistettä. Jäähyminuutteja kertyi 838. Pudotuspeleissä hän esiintyi 28 ottelussa, joissa maaleja syntyi viisi ja syöttöjä kolme eli kahdeksan tehopistettä. Jäähyminuutteja Boucher sai pudotuspeleissä 88.
Kuutamokeikka (vuoden 1984 elokuva)

Kuutamokeikka ("Finders Keepers") on vuonna 1984 ensi-iltansa saanut komediaelokuva, jonka on ohjannut Richard Lester. Elokuvan pääosia esittävät Michael O’Keefe, Beverly D’Angelo, Louis Gossett Jr., Pamela Stephenson, Jim Carrey, Ed Lauter, David Wayne ja Brian Dennehy.
"Video-oppaassa" vuodelta 1994 Sam Inkinen kutsui "Kuutamokeikkaa" taitavan ohjaajan vähäisesti viehättäväksi farssiksi. Hän antoi elokuvalle kaksi tähteä viidestä, mikä vastaa sanallista arviota ”keskinkertainen”.
John Paxson

John MacBeth Paxson (s. 28. elokuuta 1960 Dayton, Ohio) on yhdysvaltalainen kilpauransa päättänyt koripalloilija. Hänen veljensä Jim Paxson ja isänsä Jim Paxson Sr. pelasivat myös NBA-tasolla.
Ura.
Paxson pelasi yliopistokoripalloa Notre Damen yliopistossa vuosina 1979–1983. Viimeisellä yliopistokaudellaan hän teki keskimäärin 17,7 pistettä ja antoi 3,9 syöttöä ottelua kohden. Paxson osallistui NBA:n vuoden varaustilaisuuteen, jossa hän oli San Antonio Spursin 19. varaus. Hän pelasi seurassa myös kaksi ensimmäistä NBA-kauttaan. Lokakuussa 1985 Paxson siirtyi vapaana pelaajana Chicago Bullsiin. Tilastollisesti hänen paras Bulls-kautensa oli kausi 1986–1987, jolloin hän teki ottelua kohden 11,3 pistettä. Paxson voitti seuran paidassa kolme NBA-mestaruutta vuosina 1991–1993. Hän lopetti NBA-koripallon vuonna 1994.
Pelaajauransa jälkeen Paxson toimi Chicagon apuvalmentajana kaudella 1995–1996. Myöhemmin hän on ollut seuran toimitusjohtaja ja toiminut Bullsin taustajoukoissa.
Tom yam

Tom yam (, ) on tulinen ja hapan, kirkas keitto, joka kuuluu thaimaalaiseen ja laosilaiseen keittiöön. Siitä on monia versioita, joissa voidaan käyttää esimerkiksi katkarapuja (tom yam kung), kanaa (tom yam kai) tai vaikkapa naudanlihaa (tom yam nua (tun)). Esimerkiksi Singaporessa, Malesiassa ja Indonesiassa tarjottava tom yam voi poiketa huomattavasti thaimaalaisista tai laosilaisista versioista. Keitosta voidaan tehdä myös kasvisversio.
Tom yamissa käytetään tyypillisesti sitruunaruohoa, kafferilimetin lehtiä, galangalia, limettimehua, kalakastiketta ja murskattua chilipippuria. Joissain nykyisissä versioissa keittoon sisältyy myös sieniä, kevätsipulia ja tomaattia. Keiton mausteena käytetään tavallisesti myös suolaa ja korianteria, joskus myös valkosipulia ja sokeria.
Chicago Stadium

Chicago Stadium oli Chicagossa vuosina 1929–1994 ollut monitoimihalli. Rakennus purettiin vuonna 1995, kun seurat siirtyivät uuteen United Centeriin. Nykyisin Chicago Stadiumin paikalla on parkkialue.
Historia.
Areena rakennettiin alun perin jääkiekon takia, sillä Chicago Black Hawksille piti rakentaa kotihalli. Chicagolainen Paddy Harmon käynnisti hankkeen sijoittamalla omaa rahaa sekä hankkimalla muita sijoittajia. Areena avattiin vuonna 1929 Tommy Loughranin ja Mickey Walkerin välisellä nyrkkeiluottelulla. Black Hawks pelasi areenalla ensimmäisen kotiottelunsa loppuvuonna 1929. Chicago Stadium oli valmistuessaan maan suurin urheiluhalli.
Halli tuli tunnetuksi erityisesti nyrkkeiluotteluista ja monet aikansa tähdet pelasivat areenalla. Chicago Stadiumillä järjestettiin myös poliittisia tapahtumia. Koripallossa Chicago Bulls pelasi kotiottelunsa areenalla vuosina 1967–1994. Chicago Stadium purettiin vuonna 1995.
Sankarit (elokuva)

Sankarit ("Heroes") on vuonna 1977 ensi-iltansa saanut draamakomedia. Vietnamin sotaveteraanin mielenterveysongelmia pohtivan olokuvan pääosia esittävät Henry Winkler, Sally Field, Harrison Ford, Val Avery, Olivia Cole ja Hector Elias. Elokuvan on ohjannut Jeremy Kagan.
Juoni.
Vietnamin sodassa psyykkisesti sairastunut Jack Dunne (Winkler), vanha hippi, karkaa sotilassairaalasta ja ryhtyy rakentamaan elämäänsä pilvilinnojen turvin. Ystävänsä (Ford) kanssa hän haluaa perustaa kaninkakkaan perustuvan matofarmin Pohjois-Kalifornian Eurekaan. Kolmantena päähahmona on häitään karannut Carol (Field), tasapainoton hänkin.
Hondurasin kansalliskongressi

Hondurasin kansalliskongressi () on Hondurasin valtion yksikamarinen lainsäädäntöelin. Se on yksikamarinen, ja siellä istuu 128 edustajaa, jotka valitaan suhteellisella vaalitavalla nelivuotiskaudelle. Parlamentin pääpuolueet ovat Hondurasin kansallispuolue ja Hondurasin liberaalipuolue. Kansankongressi kokoontuu "Palacio Legislativo"-nimiseen rakennukseen Tegucigalpan keskustaan.
Azerbaidžanin kurdit

Azerbaidžanin kurdit ovat Azerbaidžanissa asuva kurdivähemmistö. Suuri osa heistä on sulautunut maan valtaväestöön. Tähän ovat vaikuttaneet etenkin Azerbaidžanin valtion toimet ja sama uskonto valtaväestön kanssa. Vuoden 2009 väestönlaskennan mukaan Azerbaidžanissa on 6 100 kurdia. Kurdin kieltä ei enää juuri puhuta. 
Historia.
Tiettävästi ensimmäiset kurdit Kaukasuksen alueella olivat sinne 900-1100-luvuilla muuttaneita paimentolaisia, jotka tulivat alueelle ehkä parempien laidunmaiden perässä. Suuremmissa määrin heitä tuli alueelle kun Persian hallitsija Abbas I siirsi kurdeja vartioimaan valtakuntansa luoteisrajoja. Kurdeja muutti alueelle uudestaan 1800-luvulla, jolloin Venäjän keisarikunta liitti Kaukasuksen alueita itseensä. Persiassa ja Ottomaanien valtakunnassa harjoitetun vainon takia monet etsivät suojaa Venäjältä ja heitä asutettiin syystä tai toisesta tyhjentyneille alueille. Esimerkiksi vuonna 1807 Karabahiin asutettiin 600 kurdiperhettä. Siirtolaisuus jatkui ja määrät kasvoivat aina 1900-luvun alkupuolelle. Suurin osa Azerbaidžaniin muuttaneista tuli Persian alueelta. Samaan aikaan myös Armenian alueelle muodostui kurdivähemmistö. 
Bolševikkien tultua valtaan Venäjällä kurdeja alettiin kansalaistaa. Tähän hankkeeseen kuului niin sanotun Punaisen Kurdistanin alueen perustaminen vuonna 1923. Alue käsitti kuusi piirikuntaa Armenian ja Azerbaidžanin rajalla. Vuoden 1926 väestönlaskennan mukaan siellä asui 37 470 kurdia. Samaan aikaan kuitenkin vain 17 % heistä ilmoitti puhuvansa kurdia äidinkielenään. Vallanpitäjien suhtautuminen kurdeihin muuttui kuitenkin myöhemmin ja heitä alettiin pitää uhkana heidän muihin kurdeihin rajojen ulkopuolelle ylläpitämiensä suhteiden takia. Punainen Kurdistan lakkautettiinkin vuonna 1929. Kurdit olivat ensimmäisiä Neuvostoliiton väestönsiirtojen kohteiksi joutuneita kansoja ja suuri osa heistä siirrettiin vuonna 1937 Kazakstaniin ja Siperiaan. Siirrot johtivat tuhansien kuolemaan. Kurdien sallittiin palata Azerbaidžaniin 1950-luvulla, mutta he olivat jo käytännössä hävinneet merkittävänä väestöryhmänä. Vuoden 1959 väestönlaskennan mukaan Azerbaidžanissa oli 1 500 kurdia, vuonna 1979 5 700 ja vuonna 1989 12 200. Armenialaiset joukot miehittivät entisen Punaisen Kurdistanin alueen Vuoristo-Karabahin sodassa vuosina 1992–1993, minkä seurauksena sen voimakkaasti sekoittunut kurdi-azeriväestö joutui pakenemaan kodeistaan.
Nykypäivä.
Nykyisin kurdien tarkkaa määrää on vaikea arvioida, sillä suuri osa heistä on pitkälle sulautunut valtaväestöön. Tähän ovat vaikuttaneet etenkin Azerbaidžanin valtion sulauttamistoimet ja sama uskonto valtaväestön kanssa. Vuoden 2009 väestönlaskennan mukaan Azerbaidžanissa on 6 100 kurdia, joista suuri osa on rekisteröity armenialaisten miehittämään Laçınin piiriin sekä Nahitševaniin. Kurdin kielellä on pienimuotoista mediatoimintaa, kuten radiolähetyksiä ja sanomalehtiä. Joitakin kurdeja on pidätetty epäiltyinä Kurdistanin työväenpuolueen jäsenyydestä. Ulkomaan kansalaisuuden omaavia kurditaustaisia puolueen jäseniä on myös luovutettu Turkkiin.
Syvänneahvenet

Syvänneahvenet (Epigonidae) on lyhtyahvenkaloihin kuuluva kalaheimo. Heimon lajit elävät syvissä vesissä kaikissa valtamerissä.
Lajit ja anatomia.
Syvänneahveniin kuuluu lähteestä riippuen noin viidestätoista kolmeenkymmeneen lajia, esimerkiksi hohtosyvänneahven ("Epigonus telescopus"), jotka jaetaan viiteen tai kuuteen sukuun. Ruumiinmuodoltaan lajit ovat pitkulaisia tai osa lyhyehköjä ja tukevahkoja. Tyypillisesti ne jäävät alle 20 cm:n pituisiksi ja suurimmat lajit voivat saavuttaa noin 58 cm:n pituuden. Kalojen silmät ovat hyvin kookkaat ja muodoltaan pyöreät tai soikeat. Syvänneahvenilla on kaksi selkäevää, joista etumainen on piikikkämpi. Taaempi selkäevä ja peräevä ovat suomupeitteiset. Suu on syvänneahvenilla suurikokoinen ja hampaat pienehköt.Väritlään syvänneahveniin kuuluvat kalat ovat punertavan ruskeita tai mustia.
Levinneisyys ja elintavat.
Syvänneahvenia tavataan Välimerestä, Atlantista ja Intian valtamerestä lauhkeista vesistä. Ne elävät 75–3 700 metrin syvyydessä merenpinnasta. Syvänneahvenlajien ravintoon kuuluvat pienet selkärangattomat planktoneliöt, kuten äyriäiset ja hankajalkaiset.
Koripallon III-divisioona

 Koripallon III-divisioona Suomen koripallon viidenneksi korkein sarjataso.
Luotsiperhoset

Luotsiperhoset', aikaisemmalta nimeltään haapaperhoset ja luotsiperhoset, (Limenitidinae) on täpläperhosiin kuuluva päiväperhosten alaheimo. Siihen kuuluu maailmanlaajuisesti ehkä jopa yli 1000 perhoslajia.
Piirteitä.
Haapa- ja luotsiperhoset ovat taksonomisesti hankala ryhmä, sillä niille ei ole löydetty koko ryhmää yhdistäviä tuntomerkkejä, ryhmän luokittelussa on ollut epäselvyyksiä ja sillä on ollut jopa niin kutsutun roskakoritaksonin asema. Molekyylibiologinen tutkimus on kuitenkin selvittämässä ryhmän rakennetta ja monet lajit sijoittuvat muihin alaheimoihin. Nämä perhoset ovat keskikokoisia tai kookkaita, mutta ruumiinrakenteeltaan verraten hentoja. Monien lajien siivissä on siiven poikki kulkeva vaalea raita ja jotkin lajit jäljittelevät ulkonäöllään myrkyllisiä perhosia. Perhosten lentotapa on erikoinen, sillä ne liitelevät huomattavan pitkiä matkoja. Monen lajin aikuiset yksilöt käyvät kukkien sijasta imemässä nesteitä mätänevistä hedelmistä, ulosteista tai jopa raadoista.
Levinneisyydetään haapa- ja luotsiperhosten alaheimo on kosmopoliittinen, sillä niitä elää kaikilla mantereilla. Ne kuitenkin puuttuvat kokonaan Uudesta Seelannista. Lisäksi muuton runsaslajisella Madagaskarilla elää vain 4 alaheimon lajia.
Useimmista perhosryhmistä poiketen haapa- ja luotsiperhosten munat ovat piikikkäitä ja muistuttavat usein merisiiliä, mutta tämäkään piirre ei aina pidä paikkaansa. Toukat ovat ulkonäöltään vaihtelevia, mutta niiden selkäpuolella on usein kookkaita ulokkeita. Toukat käyttävät ravinnokseen monia kaksisirkkaisia kasvilajeja, mutta kailot ("Bebearia") elävät yksisirkkaisilla kasveilla, useimmiten tyräkeillä.
Tribukset ja suvut.
Alaheimon neljään tribukseen kuuluu nykykäsityksen mukaan 986 eri lajia, mutta viime aikoina uusia lajeja on kuvattu erityisesti Afrikasta. Lajimääriltään suurimpia sukuja ovat liiturit ("Neptis"), siskoset ("Adelpha"), pantaset ("Euphaedra"), kosioiset ("Euriphene") sekä kailot ("Bebearia").
Munankoristelu

Munankoristelu on suosittu tapa koristella kananmunia. Kananmunan muoto soveltuu hyvin koristeluun. Minkä tahansa linnun munia voidaan koristella. Mitä suurempi ja kestävämpi muna on, sitä helpompaa koristelu on.
Hanhen, sorsan ja kanan munat puhalletaan yleensä tyhjiksi ennen koristelua. Munan päihin puhkaistaan reiät ja sisällys puhalletaan ulos. Tämän jälkeen munan pintaa voidaan kaivertaa, värjätä tai maalata tai koristella muulla tavoin. Munankoristelu on erityisen suosittua Itä-Euroopassa.
Emun ja strutsin munat ovat niin suuria ja kestäviä, että niiden pintaan voidaan tehdä kaivertamalla kuvioita. Etelä-Afrikasta on löydetty 60 000 vuotta vanhoja kaivertamalla koristeltuja strutsinmunia.
Tunnettu venäläinen kultaseppä Peter Carl Fabergé teki Venäjän hoville useita jalokivin koristeltuja munia. Fabergén pääsiäismunat muistuttavat koristeltuja munia, mutta ne on tehty kullasta ja koristeltu jalokivin.
Myös persialaisessa kulttuurissa munienkoristelu on suosittua erityisesti kevätpäiväntasauksen aikaan, jolloin vietetään persialaista uutta vuotta nawrozia. Perheenjäsenet koristelevat munia yhdessä ja koristellut munat pannan kulhoon. Sanotaan, että kristillinen tapa munienkoristeluun juontaa juurensa tästä perinteestä.
Vaikka ortodoksikristityt joskus koristelevat munia pääsiäisenä, on tavanomaisempaa värjätä munat punaisella, joka kuvaa Kristuksen verta.
Sam Bowie

Samuel Paul "Sam" Bowie (s. 17. maaliskuuta 1961 Lebanon, Pennsylvania) on yhdysvaltalainen entinen koripalloilija.
Ura.
Bowie pelasi yliopistokoripalloa Kentuckyn yliopistossa. Hän siirtyi kouluun jo vuonna 1979, mutta joutui jättämään kaudet 1981–1983 väliin loukkaantumisen takia. Bowie osallistui vuoden NBA:n varaustilaisuuteen, jossa Portland Trail Blazers varasi hänet toisena pelaajana ennen Michael Jordania. Myöhemmin muun muassa ESPN on kirjoittanut Bowien varaamisen olleen historian epäonnistunein pelaajavaraus. Bowie pelasi Portlandissa viisi kautta, mutta joutui jättämään kauden 1987–1988 kokonaan väliin. Hän ei pystynyt pelaamaan yhdenkään kauden aikana kaikkia otteluita. Vuosiksi 1989–1993 Bowie siirtyi New Jersey Netseihin, jossa hän teki parhaimmillaan 15,0 pistettä ottelua kohden. Hän lopetti uransa Los Angeles Lakersin paidassa kaudella 1994–1995.
Soturiperhoset

Soturiperhoset (Charaxinae) on täpläperhosiin kuuluva perhosten alaheimo. Sen lähes 400 lajia elävät maapallon trooppisilla ja subtrooppisilla alueilla, etenkin Afrikassa. Alaheimon suvuista soturit ("Charaxes") on lajimäärältään ylivoimaisesti suurin, mutta myös koukoja ("Memphis") on runsaasti.
Soturiperhoset ovat kookkaita ja rotevaruumiisia päiväperhosia, jotka voimakkaiden lentolihastensa ansiosta lentävät tavattoman nopeasti. Lajien siivissä usein laajoja, loistavan kirkasvärisiä kuvioita tai monimutkaista kuviointia. Takasiipien takareuna on useimmilla lajeilla liuskoittunut. Ryhmän lajeja yhdistävinä piirteinä on niille tyypillinen siipisuonitus sekä tietyt yksityiskohdat perhosen niskan rakenteissa. Aikuiset perhoset eivät käy juuri koskaan kukilla. Sen sijaan niitä vetävät puoleensa mätänevät hedelmät, mahlavuodot, ulosteet ja jopa eläinten raadot.
Koirailla on tapana vallata reviiri, jota ne vartioivat ahkerasti. Soturiperhosten toukat ulkonäöltään vaihtelevia, mutta niiden peräpäässä on aina kaksihaarainen uloke. Toukkien ravintokasvit vaihtelevat perhosille tyypilliseen tapaan lajeittain, mutta ryhmänä soturiperhosten toukat elävät hyvin monilla eri kasviheimoilla.
Ryhmän lajeista Euroopassa tavataan ainoastaan sulttaaniperhosta ("Charaxes jasius").
Animaation 12 periaatetta

Animaation 12 periaatetta on Disneyn animaattorien Ollie Johnstonin ja Frank Thomasin vuonna 1981 julkaisemassa kirjassa "" esitetty joukko animaation perusperiaatteita. Johnston ja Thomas perustivat työnsä Disneyn animaattorien toimintaan 1930-luvulta lähtien tavoitteenaan luoda aidontuntuisia animaatioita. Päätarkoituksena oli luoda illuusio hahmoista, joiden liikkeet noudattavat fysiikan peruslakeja, mutta teoksessa käsitellään myös abstraktimpia aiheita, kuten tunteiden ajoitusta.
Teos ja siinä esitetyt periaatteet ovat muodostuneet "animaation raamatuksi". Vuonna 1999 teos äänestettiin kaikkien aikojen parhaaksi animaatiota käsitteleväksi teokseksi. Teos on tehty käsinpiirrettyä animaatiota varten, mutta sen periaatteet toimivat myös tietokoneella tehdyssä animaatiossa.
Kari Lumikero

Kari Lumikero (s. 28. tammikuuta 1949 Kemi) on suomalainen toimittaja.
Kari Lumikeron isä oli Yleisradion uutistoimittaja ja ulkomaankirjeenvaihtaja Esko Lumikero. 
Kirjoitettuaan ylioppilaaksi Lumikero muutti Ruotsiin vuonna 1967. Hän opiskeli valtiotieteitä Tukholman yliopistossa 1968–1970. Vuosina 1969–1985 hän työskenteli Ruotsin radiossa uutistoimittajana ja avusti myös Yleisradion uutis- ja ajankohtaistoimituksia 1967–1986. MTV3:ssa hän työskenteli Skandinavian kirjeenvaihtajana vuosina 1986–1997 ja Berliinin-kirjeenvaihtajana 1997–2008. Vuonna 2008 hän palasi kirjeenvaihtajaksi Tukholmaan. Hän jäi eläkkeelle vuonna 2014. Lumikero on naimissa suomenruotsalaisen Cita Högnabba-Lumikeron kanssa. Cita Högnabba-Lumikero toimi vuosina 2015–2020 Unkarissa toimivan Suomen kulttuuri- ja tiedeinstituutin, Finnagoran johtajana.
Vuonna 2005 Lumikero sai Bonnierin journalistipalkinnon Intian valtameren tsunamikatastrofia käsittelevästä uutisoinnistaan. Vuoden 2014 itsenäisyyspäivänä hän sai Suomen Leijonan ritarimerkin.
Lumikero julkaisi muistelmateoksen "Uutismies" vuonna 2019.
Malatestianan kirjasto

Malatestianan kirjasto () on Cesenassa, Italiassa sijaitseva, likipitäen alkuperäisasussaan yli 500 vuotta säilynyt julkinen kirjasto. Kirjaston perusti kondottieeri Malatesta Novello. Rakennustöitä johti Leon Battista Albertin oppilas Matteo Nuti ja ne kestivät vuodesta 1447 vuoteen 1452.
Malatestianan kirjasto on maailman ainoa 1400-luvun kirjasto, jonka alkuperäinen rakenne ja sisustus on säilynyt miltei koskemattomana. Kirjaston sisätilat edustavat Italian varhaisrenessanssia. Kirjasto liitettiin UNESCOn maailmanmuistikohteiden luetteloon vuonna 2005.
Koripallon IV-divisioona

 Koripallon IV-divisioona on Suomen koripallon kuudenneksi korkein sarjataso ja sitä pelataan koripalloliiton eteläisellä sekä läntisillä alueilla.
Kaudella 2021–2022 IV-divisioonan eteläisellä alueella joukkueet on jaettu kolmeen eri lohkoon ja lännessä kahteen.
B.G.

B.G. (oik. Christopher Dorsey, s. 3. syyskuuta 1980 New Orleans, Louisiana) on yhdysvaltalainen rap-artisti.
B.G.:n ura alkoi vuonna 1992, kun hän liittyi Cash Money Recordsiin ja perusti duon The B.G.'z Lil Waynen kanssa. Hän oli mukana perustamassa Hot Boys -yhtyettä vuonna 1997. Vuonna 2001 hän lähti Cash Moneystä ja perusti oman levy-yhtiönsä Chopper City Recordsin.
Halkettin vene

Halkettin vene on luutnantti Peter Halkettin 1840-luvulla kehittämä kevyt kumivene. Halkett oli pitkään ollut kiinnostunut Kanadan arktisilla vesillä liikkumisesta. Halkett kehitteli venettä, joka olisi riittävän kevyt, että sitä voitaisiin kantaa vaikeakulkuisessa maastossa, mutta kuitenkin riittävän kestävä, että sitä voitaisiin käyttää äärimmäisissä sääolosuhteissa. 
Halkettin ensimmäinen suunnitelma oli kumipäällysteisestä kankaasta valmistettu kokoon taittuva ja ilmatäytteinen vene. Tyhjänä veneen runkoa voitiin käyttää viittana, airoja kävelykeppeinä ja purjetta sateenvarjona. Tämän jälkeen Halkett suunnitteli kahden hengen kuljettamiseen sopivan reppuun mahtuvan veneen.
Kanadalaiset tutkimusmatkailijat kehuivat Halkettin veneitä, mutta veneillä kuitenkin oli vain vähän kysyntää. Halkett ei onnistunut suostuttelemaan Kuninkaallista laivastoa ottamaan venemallia käyttöön. Yritykset markkinoida veneitä kalastus- ja sorsastuskäyttöön epäonnistuivat. Vain kahden Halkettin veneen tiedetään säilyneen. Toista veneistä säilytetään Manitoban museossa.
Hilding Carlsson

Hilding Carlsson Mekaniska Verkstad oli ruotsalainen Hilding Carlssonin vuonna 1913 perustama moottorivaunuja rautateille valmistava konepaja. Konepaja sijaitsi Uumajassa. Aluksi se valmisti resiinoita, mutta vuodesta 1932 lähtien mukaan tulivat moottorivaunut eli kansanomaisesti kiskobussit. 1930- ja 1940-luvuilla valmistettiin kiskobussimallia jota nykyään kutsutaan Uumaja-kiskobussiksi. Siinä on pellillä verhoiltu puurunko.
1950-luvulla syntyi uusi modernimpi dieselvetoinen kiskobussimalli jossa vaunujen päädyt olivat pyöristetyt. Nyt koko vaunu oli kauttaaltaan metallirakenteinen. Ruotsin valtionrautatiet (SJ) ei halunnut ostaa tarjottua normaaliraideleveyden mallia vaan valmisti itse vastaavan Y6-kiskobussin. Hilding Carlsson sai kuitenkin myytyä SJ:lle kapearaiteisen version kiskobussistaan ja se sai tunnuksen YP. Vuonna 1959–1963 valmistettiin vielä sähkövetoista mallia X9 joka sai kutsumanimen paprikajuna sen värityksensä johdosta. Hilding Carlssonin kuoleman jälkeen konepaja ei tehnyt enää kalustoa SJ:lle ja sen nimi Hilding Carlssonin poistui käytöstä.
Suomalainen Valmet valmisti vuonna 1954–1963 Dm6 ja Dm7-kiskobusseja Hilding Carlssonilta ostamallaan lisenssillä.
Aurinkoperhoset

Aurinkoperhoset (Heliconiinae), aikaisemmalta nimeltään kaposiivet ja hopeatäplät, on melko laaja täpläperhosten alaheimo. Siihen kuuluu noin 500 lajia pääasiassa maapallon trooppisilla, mutta myös lauhkeilla alueilla. Ryhmän lajit puuttuvat kokonaan Uudesta Seelannista.
Alaheimoa yhdistävät tuntomerkit ovat selvät ja muodostuvat ennen kaikkea toukkien rakenteen yksityiskohdista.. Monet perhoslajit ovat siiviltään mustan ja punaisen tai mustan ja oranssin kirjavia ja lajin sisäinen vaihtelu siipikuvioinnissa voi olla huomattavan suurta. Kookkaat, värikkäät ja rauhallisesti lentävät kaposiivet ("Heliconius") ovat trooppiselle Amerikalle lähes tunnusomainen päiväperhosryhmä. Myös Afrikassa tavalliset nahkeiset ("Acraea") ja etenkin tropiikin ulkopuolella erilaiset hopeatäplät kuuluvat alaheimoon.
Alaheimon lajit ovat myrkyllisiä toukan ravintokasveistaan keräämien yhdisteiden vuoksi. Ryhmänä kaposiipiä ja hopeatäpliä on tutkittu varsin runsaasti, koska suojaava yhdennäköisyys eli mimikry on näillä perhosilla poikkeuksellisen yleistä ja monimuotoista. Sitä esiintyy etenkin Müllerin mimikrynä, jossa myrkylliset perhoset pyrkivät olemaan keskenään samannäköisiä. Lisäksi myös monet muihin perhosryhmiin kuuluvat perhoslajit pyrkivät muistuttamaan alaheimon myrkyllisiä lajeja. Tätä ilmiötä kutsutaan Batesin mimikryksi.
Perhosten toukat elävät syöden etenkin passiokasveja ("Passifloraceae"). Tropiikin ulkopuolella keskeisiä ravintokasveja ovat mm. orvokit ("Viola").
Tribukset ja suvut.
Aurinkoperhosiin kuuluu viidessä tribuksessa noin 500 lajia. Suvuista ylivoimaisesti lajirikkain on nahkeiset ("Acraea").
Harriet Arbuthnot

Harriet Arbuthnot (10. syyskuuta 1793 – 2. elokuuta 1834) oli englantilainen 1800-luvun alun kirjailija, sosiaalinen tarkkailija ja konservatiivisen puolueen kannattaja. 1820-luvulla hän oli Waterloon taistelun sankarin ja Yhdistyneen kuningaskunnan pääministerin pääministerin Arthur Wellesleyn "lähin nainen". Hän kävi pitkään kirjeenvaihtoa pääministerin kanssa ja kuvasi tämän päiväkirjassaan, jotka toimivat Wellesleyn elämäkertojen lähteinä. 
Arbuthnot syntyi pienaateliseen perheeseen ja avioitui poliitikon kanssa, joten hän pääsi tapaamaan kaikki ajan merkittävät henkilöt. Hän tallensi tapaamiset ja keskustelut hyvinkin yksityiskohtaisesti. Arbuthnotin muistiinpanot eivät rajoitu yksilöihin, vaan kuvaavat myös politiikkaa ja arkielämän suurtapahtumia. Päiväkirjat tarjoavat historioitsijoille kattavan kuvan tapahtumiin. Päiväkirjat julkaistiin vuonna 1950 nimellä "The Journal of Mrs Arbuthnot".
H&amp;H Tuominen

H&amp;H Tuominen Oy on Nurmijärvellä toimiva perheyritys. Yhtiö harjoittaa vihannesten ja juuresten tukkukauppaa.
Yhtiön toiminta katsotaan alkaneeksi sotien jälkeen vuonna 1945, Pentti Tuomisen aloittaessa perunoiden ja muiden juurestuotteiden välittämisen Lopelta pääkaupunkiseudulle. Asiakkaina olivat pääasiassa torikauppiaat, sekä ruokalat ja laitokset. Nyt asiakkaina ovat kaikenkokoiset elintarvikeliikkeet. Yritys on muuttunut perunan pääkaupunkiseudulle toimittajasta maataloustuotteiden jatkojalostajaksi, pakkaajaksi ja tukkuliikkeeksi. 
H&amp;H Tuominen kuuluu korkeimpaan AAA- luottoluokitukseen ja on Kauppalehden menestyjäyritys.
Yritykselle valmistui vuoden 2011 alussa uusi noin 3 000 neliömetrin varasto / logistiikkaterminaali Nurmijärvelle, Ilvesvuoren yritysalueelle.
Matsudaira Sadanobu

Matsudaira Sadanobu () (25. tammikuuta 1759 – 14. kesäkuuta 1829) oli japanilainen Edo-kauden daimio. Sadanobu oli kuuluisa taloudellisista uudistuksistaan, jotka tunnetaan nimellä Kansei-uudistukset (1789–1801). Uudistusten avulla hän säilytti hallinnassaan Shirakawa alueen toimiessaan samalla yhtenä Tokugawa-shōgunaatin johtavista virkamiehistä.
Split Your Lip

Split Your Lip on ruotsalaisen Hardcore Superstarin kahdeksas studioalbumi. Se julkaistiin 29. marraskuuta 2010.
Albumi debytoi Ruotsissa Sverigetopplistanin viidennellä sijalla ja pysyi listalla yhteensä kolme viikkoa.
Syvänmeren kaivaus

Syvänmeren kaivaus on suhteellisen uusi mineraalien keräysmenetelmä. Mineraaleja löytyy yleensä syvänmeren savuttajien läheisyydestä noin 1 400–3 700 metrin syvyydestä. Savuttajat synnyttävät sulfiditaskuja, joista löytyy jalometalleja, kuten hopeaa, kultaa, kuparia, mangaania, kobolttia ja sinkkiä. Mineraaleja kerätään joko hydraulisten pumppujen tai keräinjärjestelmien avulla, jotka tuovat mineraalin maan pinnalle käsiteltäväksi . Kuten kaikki kaivostoiminta, myös syvänmeren kaivaus synnyttää kysymyksiä toiminnan aiheuttamista vahingoista ympäröivälle alueelle. 
1960-luvun puolivälissä ajatuksen syvänmeren kaivostoiminnasta esitti J. L. Mero teoksessaan "Mineral Resourcess of the Sea". Teoksen mukaan valtameristä olisi löydettävissä lähes rajattomat määrät kobolttia, nikkeliä ja muita metalleja. Meron mukaan metallit olivat mangaaninoduuleissa, joita esiintyi merenpohjaan tiivistyneissä sedimenteissä noin 5 000 metrin syvyydessä. Muun muassa Ranska, Saksa ja Yhdysvallat lähetti tutkimusaluksia etsimään metalleja. Alustavat arviot syvänmeren kaivostoiminnan kannattavuudesta osoittautuivat suuresti liioitelluiksi. Tämä yhdessä laskeneiden metallinhintojen kanssa johti kiinnostuksen häviämiseen vuoteen 1982 mennessä. 
Viimeisen vuosikymmenen aikana kiinnostus merenpohjassa sijaitsevia mineraaleja kohtaan on jälleen virinnyt. Arvometallien hintojen nousu on johtanut maat etsimään uusia lähteitä.
Suomen Kanttori-urkuriliitto

Suomen Kanttori-urkuriliitto (SKUL) on kanttoreiden ja urkureiden ammattijärjestö. Kanttori-urkuriliitto muodostaa yhdessä Suomen kirkon pappisliiton ja Suomen teologiliiton kanssa AKI-liitot ry -järjestön. Yhdistysten hallinto ja toiminta on nivottu yhteen. AKIn toimisto hoitaa jäsenliittojensa palkka- ja palvelussuhde-edunvalvonnan sekä ulkosuhteet. Jäsenliitot vastaavat ammattiin ja koulutukseen liittyvistä asioista.
Historia.
Suomen Kanttori-urkuriliitto perustettiin 15.6.1907 nimellä Suomen lukkari- ja urkuriyhdistys. Lukkarit, kuten kanttoreita tuohon aikaan kutsuttiin, totesivat, että yhteisten asioiden hoitaminen ja virkakunnan yhteen kokoaminen on hankalaa ilman järjestäytynyttä yhdistystoimintaa.
Ensimmäisiä keskustelun ja toiminnan aiheita olivat muun muassa palkkaus, kanttorikoulutus, kansan virsilaulun kohottaminen, rippikoulun laulunopetuksen määrä sekä lausuntojen antaminen valtiopäiville ja kirkolliskokoukselle. Liiton ensimmäinen puheenjohtaja 1908–1922 oli Oskari Kaakonkalvo.
Liitto liittyi TVK:hon vuonna 1964, mutta TVK:n organisaatiomuutoksen ja sulautumisvaatimusten vuoksi siirtyi Akavan jäseneksi vuonna 1973.
Vuonna 2001 Diakoniatyöntekijöiden liitto, Suomen Kanttori-urkuriliitto ja Suomen kirkon pappisliitto perustivat yhdessä kattojärjestön Akavan kirkolliset ammattiliitot (AKI). Vuonna 2005 yhteistyötä tiivistettiin, mutta Diakoniatyöntekijöiden liitto jättäytyi tuolloin pois AKI-yhteistyöstä. Vuonna 2012 kattojärjestön nimeksi tuli Kirkon akateemiset AKI r.y. ja siihen kuuluvat edelleen Kanttori-urkuriliitto ja Pappisliitto sekä vuonna 2017 perustettu Suomen teologiliitto. Liitot tekevät työtä yhteisessä toimistossa neuvottelu- ja sopimusasioissa. Perusliittojen rooli on kantaa huolta ammatillisista asioista.
Liitto julkaisi 100-vuotishistoriikin 100-vuotisjuhliensa yhteydessä 15.6.2007 Helsingissä. Historiikin historiaosuuden on kirjoittanut professori Reijo Pajamo.
Hallinto.
Kanttori-urkuriliiton varsinaiset jäsenet valitsevat joka neljäs vuosi 11-jäsenisen valtuuston. Kanttori-urkuriliiton valtuusto käyttää liiton ylintä päätösvaltaa ja mm. valitsee liiton puheenjohtajan ja hallituksen. Päätösten toimeenpanosta vastaa hallitus, johon kuuluu puheenjohtajan lisäksi neljä varsinaista jäsentä ja kolme varajäsentä. Varajäsenistä yksi valitaan ruotsinkielisestä alaosastosta. Varsinaisista jäsenistä kolme toimii myös AKIn hallituksen jäseninä. 
Jäsenistö.
Suomen Kanttori-urkuriliiton varsinaiseksi jäseneksi voi liittyä Suomen evankelis-luterilaisen kirkon kanttorin virkaan pätevöittävän tutkinnon suorittanut kanttori. Kirkkomusiikin opiskelija voi liittyä liiton opiskelijajäseneksi.
Liitto on valtakunnallinen, suomen- ja ruotsinkielinen, ja siinä on jäseniä yli tuhat eli lähes 80 prosenttia kanttorikunnasta. Jäsenistössä on naisia ja miehiä lähes saman verran. 
Aiheesta muualla.
AKI ry:n kotisivu: www.akiliitot.fi
Jan Sandström (jääkiekkoilija)

Jan Allan Sandström (s. 24. tammikuuta 1978 Luulaja, Ruotsi) on ruotsalainen jääkiekkopuolustaja, joka pelaa SHL-joukkue Luleå HF:ssä. Hän on toiminut joukkueen varakapteenina jo kaudesta 2004–2005. Elite Prospects -sivston Ulf Anderssonin mukaan Sandström pelityyliltään puolustava puolustaja, jonka vahvuuksiin kuuluu monipuolisuus, fyysiset väännöt, alivoimapelaaminen ja johtajuus. Hän ei ole kuitenkaan kovin luova hyökkäyspäässä. Sandströmillä on kuitenkin suhteellisen hyvä rannelaukaus. Hän on kauden 2016–2017 jälkeen Elitserienin/SHL:n kaikkien aikojen eniten runkosarjaotteluita (934) pelannut pelaaja.
Ura.
Seuraura.
Sandström on Öjeby IF:n kasvatti. Hän pelasi ensimmäiset miesten pelinsä jo 16-vuotiaana Piteå HC:n I-divisioonajoukkueessa kaudella 1994–1995. Kolmen siellä vietetyn kauden jälkeen hän siirtyi kaudeksi 1997–1998 Elitserieniin ja AIK IF:n riveihin, jossa tulokaskausi toi 38 runkosarjaottelussa kaksi syöttöpistettä. Joukkue joutui kauden päätteeksi karsintasarjaan, mutta onnistui säilyttämään sarjapaikkansa. Mighty Ducks of Anaheim varasi Sandströmin 173. pelaajana .
Kesken neljännen AIK-kauden 2000–2001 Sandström siirtyi loppukaudeksi sarjatasoa alemmas Allsvenskan-joukkue Skellefteå AIK:hon. Kaudeksi 2001–2002 hän siirtyi Luleå HF:ään, jota Sandström on edustanut tuosta kaudesta lähtien. Kaudella 2004–2005 hänestä tuli joukkueen varakapteeni. Kaudella 2005–2006 Sandströn voitti Luulajan sisäisen tehotilaston lukemalla +17. Kaudella 2007–2008 hän sai eniten jääaikaa koko Elitserienissä keskimäärin 24.53 minuutillaan ottelua kohden. Kaudella 2009–2010 Sandström teki liigan yhden kauden piste-ennätyksensä tehoilla 7+16=23.
Tammikuussa 2011 Sandström teki kolmivuotisen jatkosopimuksen Luulajan kanssa. Kaudella 2012–2013 hän voitti Elitserien-hopeaa ja European Trophyn mestaruuden. Lokakuussa 2013 Sandströmin sopimusta jatkettiin vuodella kevääseen 2015. Kaudella 2014–2015 hän voitti Mestarien liigan mestaruuden. Maaliskuussa 2015 Sandström teki Luulajan kanssa vuoden mittaisen jatkosopimuksen, kuten taas toukokuussa 2016. Saman vuoden joulukuussa hänen sopimustaan jatkettiin jälleen vuodella kevääseen 2018 saakka.
Kauden 2016–2017 toisessa ottelussa Sandström nousi uransa 888. ottelussaan Elitserienin/SHL:n kaikkien aikojen eniten runkosarjaotteluita pelanneeksi pelaajaksi David Petrasekin ohi.
Maajoukkueura.
Sandström pelasi MM-kilpailuissa vuonna 2007. Hän pelasi myös alle 20-vuotiaiden MM-kilpailuissa vuonna 1998 sekä alle 18-vuotiaiden EM-kilpailuissa vuonna 1996 voittaen pronssia.
Jumalanäidin ennusmerkin kirkko

Jumalanäidin ennusmerkin kirkko () on vuosina 1906–1907 rakennettu pomorilaisten vanhauskoisten kirkkorakennus Pietarissa Venäjällä. Dmitri Kryžanovskiin suunnittelema kirkko oli Pietarin ensimmäinen ”uusvenäläistä tyyliä” ("neorusski stil") edustava rakennus. Sen rakennuspiirustukset perustuvat Vladimir Pokrovskin luonnoksiin.
1900-luvun alussa Pietarissa asui noin 5 000 vanhauskoisuuden pomorilaisen suuntauksen kannattajaa. Viranomaisten vainon takia he joutuivat harjoittamaan uskontoaan yksityiskoteihin sisustetuissa rukoushuoneissa. Vanhauskoisen kirkon rakentamisen teki mahdolliseksi Venäjällä vuonna 1905 julkaistu uskonnonvapauslaki.
Teräsbetonista pystytetty kirkko on kiinnostava jugendvaikutteisen kansallisromantiikan edustaja. Sen esikuvia ovat Novgorodin ja Pihkovan keskiaikaiset kirkkorakennukset. Neliönmuotoiselle viisikupoliselle kirkolle leimaa antavia piirteitä ovat massiviset ylöspäin kohoavat ”kokošnikit” sekä tyylitelty arkaainen kellotapuli. Yksinkertaista kirkkosalia koristi kolme vanhoista ikoneista koottua ikonostaasia. Sivurakennuksissa toimi koulu, asuntola, ruokasali ja kynttilätehdas.
Kirkko suljettiin ja muutettiin tehdastiloiksi vuonna 1934. Sen alkuperäinen sisustus on kokonaan tuhoutunut. Rakennus palautettiin vanhauskoisille vuonna 2006. Restauroinnin jälkeen siellä on jälleen alettu pitää jumalanpalveluksia.
Taurian palatsin ja Smolnan luostarin lähellä sijaitsevan kirkon osoite on Tverskajakatu 8. Lähin metroasema on Tšernyševskaja.
Dirletonin linna

Dirletonin linna on keskiaikainen linnoitus Dirletonin kylässä Skotlannissa, noin 31 kilometriä Edinburghista itään. 1200-luvulla rakennettu linna vaurioitui pahasti Skotlannin itsenäisyyssodissa. Englannin sisällissodassa Oliver Cromwellin joukot piirittivät sitä vuonna 1650. Sir John Nisbet, jolle omistus siirtyi vuonna 1663, rakennutti läheiselle Archerfieldin tilalle uuden rakennuksen.
Historia.
Linnan rakennutti de Vauxin suku 1200-luvulla ja siitä on jäljellä vain sydänlinna. Skotlannin itsenäisyyssotien aikaan linna vaihtoi omistajaa monta kertaa.
Haliburtonit rakennuttivat uuden porttihuoneen 1400-luvulla.
Linna siirtyi valtiolle vuonna 1923 ja sitä hoitaa nykyään Historic Scotland. Läntinen puutarha palautettiin vuonna 1993 David Thompsonin 1800-luvulla suunnittelemaan tyyliin.
Pietarin synagoga

Pietarin synagoga () on vuosina 1883–1893 rakennettu juutalainen synagoga Pietarissa Venäjällä. Sen ovat suunnitelleet arkkitehdit Ivan Šapošnikov ja Lev Bahman. Kupolin koristama rakennus edustaa eklektismin aikakaudelle ominaista uusmaurilaista tyyliä. Ympäröivä aita on pystytetty vuonna 1913.
Synagoga suljettiin vuonna 1930, mutta avattiin pian uudelleen. Sittemmin se oli avoinna koko neuvostoajan loppuun saakka. Nykyään sen yhteydessä toimii juutalaisia oppi- ja hyväntekeväisyyslaitoksia, myymälä ja košer-ravintola. Pietarin keskustan länsilaidalla sijaitsevan synagogan osoite on Lermontovin prospekti 2.
RewardVille

RewardVille on Zyngan kehittämä ohjelma joka julkaistiin maaliskuussa 2011 Facebookin palvelimelle. RewardVillessä pelaaja voi ostaa zyngaCoinseilla "lyh.zCoins" erilaisia erikoisesineitä Zyngan Facebookin palvelimelle julkaisemille selainpeleille, pelaaja voi aina ensimmäisellä käyntikerrallaan ostaa jokaiseen pelaamaansa selainpeliin yhden erikoisesineen kuten CityVilleen pelaaja voi asentaa ilmaiseksi Day Care Center-nimisen yhteisörakennuksen ja FarmVilleen Porch Home-nimisen talon, mutta kaikki muut sen jälkeen tavoiteltavat esineet täytyy ostaa zCoinseilla.
Pelaaja voi saada ostamiseen tarvittavia zCoin-kolikoita lisää täyttämällä jokaisessa pelissä olevia RewardVillen omia kehitysmittareita jotka pitää saada täyteen zPoint-pisteillä, joita voi täyttää normaalien XP-tasomittarien tapaan tekemällä erilaisia hommia, pelaaja voi yhtä päivää kohden tienata maksimissaan 300zPoint-pistettä, jokaisella täyttymiskerralla pelaaja saa lisää 25 Zcoin-kolikkoa yhdestä pelistä päivää kohden. 
RewardVille on saatavilla Englannin, Espanjan, Saksan, Ranskan, Italian ja Portugalin kielillä. 
Silloin tällöin RewardVillessä on saatavilla kaikkien Zyngan selainpelien tavoin tiettyyn teemaan liittyviä esineitä, kuten kerran RewardVillessä myytiin Lady Gagan teemaan perustuvia esineitä, se oli samalla ensimmäinen kerta kun Zynga teki yhteistyötä artistin kanssa tavaroiden luomisen osalta.
The Last Stand

The Last Stand on vuonna 2013 ensi-iltansa saanut Kim Ji-woonin ohjaama yhdysvaltalainen toimintaelokuva, jonka pääosia esittävät Arnold Schwarzenegger, Eduardo Noriega, Peter Stormare, Johnny Knoxville, Rodrigo Santoro, Forest Whitaker, Zach Gilford, Jaimie Alexander ja Harry Dean Stanton.
Elokuva on Schwarzeneggerin ensimmäinen pääroolielokuva sitten vuoden 2003 "" -elokuvan jälkeen. Elokuvan kuvaukset aloitettiin 17. lokakuuta 2011 New Mexicossa ja Nevadassa.
Vardarin banovina

Vardarin banovina oli Jugoslavian lääni eli banovina vuosina 1929-1941. Se sijaitsi maan eteläisimmässä osassa ja kattoi koko nykyisen Pohjois-Makedonian sekä osia Serbiasta ja Kosovosta. Pääkaupunkina toimi Skopje. Banovina sai nimensä Vardar-joen mukaan. Uuden aluejaon tarkoituksena oli rikkoa etniset ja historialliset maakuntarajat ja siten vahvistaa keskushallintoa alueellisen identiteetin sijaan.
ARC Caldas (1933)

ARC Caldas oli Kolumbian laivaston vuonna 1933 vesillelaskettu Antioquia-luokan hävittäjä toisessa maailmansodassa.
Valmistus.
Alus oli alun perin Portugalin 12. kesäkuuta 1931 Yarrow Shipbuildersilta tilaama "NRP Douro". Perun ja Kolumbian välinen rajakiista pakotti Kolumbian hallituksen pyytämään apua Portugalilta, joka myi keskeneräiset aluksensa. Alus laskettiin vesille 18. marraskuuta 1933 ja otettiin palvelukseen 16. toukokuuta 1934.
Palvelus.
Toisessa maailmansodassa Kolumbia pitäytyi puolueettomana, mutta sen laivasto valvoi puolueettomuutta aluevesillä. "Caldas" partioi Karibianmerellä valvoen meriliikennettä. Esimerkiksi 29.–30. maaliskuuta 1944 alus osallistui Saksan laivaston sukellusveneen "U-154" etsintään. Alus poistettiin palveluksesta 1960 ja se siirrettiin poistolistalle 25. lokakuuta. Alus myytiin romutettavaksi Cartagenaan, jonne se saapui 1961.
Dioko Kaluyituka

Alain Dioko Kaluyituka (s. 2. tammikuuta 1987 Kinshasa, Zaire) on kinshasankongolainen jalkapalloilija. Hyökkääjänä pelaava Kaluyituka edustaa Qatarin pääsarjassa pelaavaa Al-Ahlia.
Ura.
Kaluyituka vietti AS Vitassa kolme kautta, jonka jälkeen hän siirtyi kinshahsankongolaiseen TP Mazembeen kaudella 2007. Siirron myötä Kaluyituka saavutti menestystä niin kotimaan sarjassa, kuin Afrokentillä. Hän voitti avauskaudellaan kinshasankongon mestaruuden. Kaudet 2009 ja 2010 olivat myös erittäin menestyksekkäitä, kun TP Mazembe voitti pääsarjamestaruuden lisäksi Afrikan Mestarien liigan kahdesti peräkkäin vuosina 2009 ja 2010. Kaluyituka voitti myös Mestarien liigan maalikuninkuuden kaudella 2009. Lisäksi hänen joukkueensa eteni vuoden 2010 seurajoukkueiden maailmanmestaruuskisoissa toiseksi, jossa hävisi Internazionalelle maalein 0–3. Kaluyituka pelasi Mazembessa vielä kaudella 2011, kunnes siirtyi Qatariin Al-Ahliin. 
Maajoukkue.
Kaluyituka on edustanut Kongon demokraattista tasavaltaa vuodesta 2004 lähtien. Hän on pelannut yhteensä 19 ottelua ja tehnyt niissä seitsemän maalia.
Todistustaakka oikeustieteessä

Todistustaakka () tarkoittaa perusteluvelvollisuutta: väitteen esittäjä on velvollinen esittämään perustelut väitteensä tueksi.
Todistustaakka suomalaisessa oikeuskäytännössä.
Keskeisin suomalainen todistustaakkasäännös on oikeudenkäymiskaaren 17 luvun 1 §. "Riita-asiassa kantajan tulee näyttää toteen ne seikat, jotka tukevat kannetta. Jos vastaaja edukseen tuo esiin jonkin seikan, on hänenkin vahvistettava se todisteilla. Rikosasiassa kantajan tulee näyttää toteen ne seikat, joihin hänen vaatimuksensa nojautuu."
Poikkeuksellisesti joissain tilanteissa on käännetty todistustaakka. Esimerkiksi kunnianloukkausjutuissa syytetty voi tietyissä tilanteissa vapautua syytteestä vain jos kykenee todistamaan esittämänsä loukkaavan väitteen todeksi. Myös syrjintälainsäädännössä on säädetty käännetystä todistustaakasta.
Hallintolainkäytössä ei osapuolella ole varsinaista todistustaakkaa, sillä oikeudenkäynnistä hallintoasioissa annetun lain 37 §:n mukaan valitusviranomaisen on huolehdittava siitä, että asia tulee selvitetyksi, ja tarvittaessa osoitettava asianosaiselle tai päätöksen tehneelle hallintoviranomaiselle, mitä lisäselvitystä asiassa tulee esittää. Valitusviranomaisen on hankittava viran puolesta selvitystä siinä laajuudessa kuin käsittelyn tasapuolisuus, oikeudenmukaisuus ja asian laatu sitä vaativat.
Carl Linder

Carl Waino Alexander Linder (alk. Viljo Heinonen) (13. syyskuuta 1889 Rauma – 3. lokakuuta 1966 Quincy, Massachusetts) oli suomalaissyntyinen kestävyysjuoksija, Hän kilpaili Antwerpenin olympialaisissa 1920 Yhdysvaltojen joukkueessa ja sijoittui maratonilla yhdenneksitoista ajalla 2.44.21,6, kun Hannes Kolehmaisen voittoaika oli 2.32.35,8.
Linder pääsi olympiakisoihin sijoituttuaan vuoden 1920 Bostonin maratonilla kolmanneksi. Edellisvuonna hän oli voittanut kyseisen kilpailun. Parhaimmillaan Linder juoksi maratonin aikaan 2.25.29 vuonna 1922.
Pyhänkoski

Pyhänkoski on kylä Merijärvellä Pohjois-Pohjanmaalla. Pyhänkoskella sijaitsee Ristivuoren laskettelukeskus. Merkittäviä rakennuksia on Pyhänkosken nuorisoseura ja Pyhänkosken rukoushuone, jossa kokoontuu muun muassa Suomen evankelisluterilaiseen lähetyshiippakuntaan kuuluva Simeonin seurakunta. 
Pyhäjoki virtaa kylän lävitse ja se muodostaa kosken, jossa 1940-luvulle saakka toimi Pyhänkosken saha ja mylly. Pyhänkosken kyläkoulu lopetti toimintansa 2000-luvulla.
Alhassane Bangoura

Alhassane "Lass" Bangoura (s. 30. maaliskuuta 1992 Conakry, Guinea) on guinealainen jalkapalloilija, joka edustaa Espanjan La Ligassa pelaavaa Rayo Vallecanoa. Hän on pelipaikaltaan oikea laitalinkki.
Seurajoukkueura.
Lass aloitti jalkapalloilun paikallisseura Etoile de Guinéestä, josta hän siirtyi vuonna 2010 espanjalaisseura Rayo Vallecanon junioriakatemiaan. Hän teki ensiesiintymisensä edustusjoukkueessa 27. maaliskuuta 2011 ottelussa Real Betisiä vastaan. Hän pelasi loppukauden aikana edustusjoukkueessa yhteensä neljä ottelua.
25. elokuuta 2011 Lass teki madridilaisseuran kanssa nelivuotisen jatkosopimuksen. Vahvan alkukautensa jälkeen maan pääsarjassa, hän on herättänyt kiinnostuksen muun muassa suurseura Real Madridissa.
Hän pelasi ensimmäisen ottelunsa Primera Divisiónissa 28. elokuuta 2011 Athletic Bilbaota vastaan. Ensimmäisen maalinsa Lass teki 23. lokakuuta 2011 ottelussa Real Betisiä vastaan. 19. helmikuuta 2012 hän teki kaksi maalia Levanten verkkoon.
Sean Duffy

Sean Duffy (s. 3. lokakuuta 1971 Hayward, Wisconsin) on yhdysvaltalainen republikaanisen puolueen poliitikko,
joka on toiminut Yhdysvaltain liikenneministerinä Donald Trumpin II hallituksessa tammikuusta 2025 alkaen.
Duffy toimi vuosina 2011-2019 Yhdysvaltain edustajainhuoneen jäsenenä Wisconsinin osavaltion seitsemännestä vaalipiiristä, mitä ennen hän toimi vuodesta 2002 Ashlandin piirikunnan piirisyyttäjänä. Hän voitti marraskuun 2010 vaaleissa demokraattien ehdokkaana olleen osavaltion senaatin jäsenen Julie Lassan prosentein 52–44.
Duffy on ilmastodenialisti. Ensimmäisenä virkatyönään hän peruutti Bidenin kaudella päätetyt vaatimukset autojen polttoaineen käytön tehokkuudesta.
Politiikan ulkopuolella.
Duffy tuli alun perin tunnetuksi oltuaan mukana MTV:n "The Real World" -tositelevisiosarjan kuudennella tuotantokaudella ("The Real World: Boston") vuonna 1997. Myöhemmin hän oli kilpailijana saman kanavan "Road Rules: All Starsissa" vuonna 1998 ja "Real World/Road Rules Challenge: Battle of the Seasonsissa" vuonna 2002. Duffy on naimisissa niin ikään "The Real Worldiin" osallistuneen Rachel Camposin kanssa, jonka kanssa hänellä on kuusi lasta.
2020-luvulla Duffy työskenteli juontajana Fox Business -uutiskanavalla.
Emma (albumi)

Emma on kokoelma-albumi suomalaisen rautalankayhtye The Soundsin tuotannosta vuosilta 1963–1965. Kappaleet ovat soitinesityksiä lukuun ottamatta lauluja "Hei, tytöt!" ja "Lonely Avenue". Jälkimmäinen on tehty nimellä Johnny &amp; The Sounds.
Levyn on julkaissut vuonna 1998 Warner Music Finlandiin kuuluva Fazer Records. Albumi on osa laajaa 20 suosikkia -sarjaa. Levyjä on valmistanut Saksassa Warner Music Manufacturing Europe. CD-masteroinnin on tehnyt Mika Jussila Finnvox Studioilla. Esittelytekstin on tehnyt Maj-Lis Doktár marraskuussa 1998.
HMS Mode (1902)

HMS Mode (runkonumero 1) oli Ruotsin laivaston hävittäjä.
Valmistus.
Alus tilattiin Yarrow Shipbuildersilta Britanniasta. Alus laskettiin vesille 22. heinäkuuta 1902 ja liitettiin laivastoon 5. syyskuuta.
Palvelus.
"Mode" osallistui laivaston mukana Norjan irtautumisselkkaukseen 1905 ja maan puolueettomuuden valvontaan ensimmäisessä maailmansodassa. Alus poistettiin palveluksesta 24. helmikuuta 1928 ja se upposi rannikkotykistön maalilaivana 12. elokuuta 1936.